- Vi begynner å få kontroll på hvor det er olje. Det er møysommelig arbeid som vil ta uker, måneder, gjerne et halvt år, sier brannsjef Per Olav Pettersen i Vestfold interkommunale brannvesen.
Været er noe av det som gjør all oljeopprydding utfordrende og uforutsigbart. Det krever store ressurser.
- Oljevernaksjonen er en omfattende prosess der rundt 500 personer, pluss frivillige, deltar, opplyser beredskapsdirektør Johan Marius Ly.
Både Kystverket og Kystvakten har hver flere fartøyer som bistår i opprydningen. Den svenske kystvakten har også sendt tre fartøyer for å hjelpe til.
Når det ikke er fare for at oljen vil spre seg lenger, vil oppsamling av oljen komme i gang. Til nå har oljen spredt seg fra Grimstad i vest til Stavern i øst.
- Dette er en viktig kyststripe med store naturressurser, sier Ly.
Tømming av oljen i skipet vil komme i gang tirsdag. Det er også lagt barrierer rundt skipet for å sikre videre spredning, om noe mer skulle lekke ut. (ANB-NTB)